Oscar Pistorius: ‘Gemeenskap soek ŉ swaar straf’Oscar Pistorius tydens Woensdagoggend se hofverrigtinge. Foto: Ihsaan Haffejee/Pool “Die gemeenskap sal hul vertroue in die regbank verloor. Hulle sal die reg in eie hande neem,” het staatsaanklaer Gerrie Nel gesê tydens kruisondervraging van Annette Vergeer, ŉ proefbeampte en maatskaplike werker. “Sal u met my saamstem dat die samelewing daarop aandring dat as jy iemand doodmaak jy swaar gestraf moet word?” wou Nel by haar weet. “Ek kan dit nie betwis nie, maar mens moet die omstandighede en die beskuldigde in geheel in ag neem,” het Vergeer geantwoord. “Die beskuldigde het homself gewapen, na die badkamer geloop, vier skote afgevuur en ŉ afskuwelike dood veroorsaak. Dink jy nie die samelewing wil hom straf nie?” het Nel gevra. “Ek dink nie dis in die samelewing se hande om hom te straf nie,” het sy gesê. “Dit is totaal onvanpas; dit kan nie oorweeg word nie,” het Nel gesê op Vergeer se voorstel dat Pistorius tot drie jaar korrektiewe toesig gevonnis word. Hy het ook Vergeer se voorstel verwerp dat Pistorius met gestremde kinders moet werk as sy straf. “Vir korrektiewe toesig om enigsins ŉ straf te wees, moet die persoon uit sy of haar gemaksone geneem word en nie doen wat hulle nog die heeltyd doen nie.” Vergeer het ook voorgestel dat die atleet moontlik by ŉ polisiestasie kan werk. Die verdediging het haar aangestel om ŉ verslag oor Pistorius op te stel. Die hofverrigtinge duur voort. Klik hier om die hooftrekke van die hofverrigtinge gratis op Maroela Media te volg.